Dit is die eerste uitgawe van die NGTT vir 2003. Soos in die verlede bevat ook hierdie uitgawe ’n groot aantal artikels van hoogstaande gehalte. Dit is verblydend dat daar ook artikels met ’n teologiese strekking uit ander dissiplines soos die Opvoedkunde en die Musiekwetenskap is. In hierdie uitgawe is daar ook ’n artikel van prof Isak Spangenberg oor die Nuwe Hervorming (Wat moet ons weet en wat kan ons nog glo?) asook ’n reaksie van prof Hermie van Zyl (Wat moet ons as Christene nog glo?). Hierdie twee artikels word geplaas onder meer vanweë die aktualiteit van die debat oor die Nuwe Hervorming en om eerstehandse inligting ter tafel te kry. By die boekresensies verskyn daar ’n resensie deur prof Conrad Wethmar van die boek van Piet Muller (red), naamlik Die Nuwe Hervorming.
Die Andrew Murray-prysfonds het vanjaar vir die eerste keer óók ’n toekenning gemaak vir die beste artikel uit ’n teologiese tydskrif in Suid-Afrika. Die paneel beoordelaars was buitelandse teoloë. Dit is vir die Redaksie baie aangenaam om aan te kondig dat ’n artikel wat in die NGTT verskyn het die wenner van vanjaar se prys is, te wete die artikel van Dirkie Smit In die diens van die tale Kanaäns? Oor Sistematiese Teologie vandag wat in die uitgawe van Maart & Junie 2002 verskyn het. Dit was prof Smit se intreerede aan die Fakulteit Teologie. Baie geluk aan prof Smit. Mag hierdie ontwikkeling in die Andrew Murray-prysfonds as aansporing dien vir almal wat bydraes tot teologiese tydskrifte in ons land lewer.
Op Sondagoggend 23 Februarie 2003 is dr Willie Brown, die oudste seun van prof en mev Eddie Brown, baie skielik aan ’n hartaanval oorlede. Willie was benewens ’n geliefde leraar in die Monte Vista-gemeente ’n baie aktiewe en produktiewe kerkhistorikus en sy heengaan laat ’n groot leemte. Ons innige meegevoel aan Mariana en hulle kinders, sy ouers en skoonmoeder en sy broers en suster. Mag julle almal die vertroosting van die Heilige Gees op ’n baie besondere wyse ondervind.
In die artikels van prof H A J Kruger oor Jesaja 61 (Dele I en II, in die vorige uitgawe van die tydskrif) het die rekenaar nie die korrekte Hebreeuse lettertipe geselekteer nie. Lesers word versoek om verwysings na Hebreeuse terme in Stuttgartensia na te slaan.